Diû gahiu ꞌhueꞌe,
gahuin nga gananun si-gi̱ꞌña̱nj nûhui nìko nne ruhuâ yumanꞌ Jerusalén.
Ni̱ aché nun Ma̱ꞌan Jesús ñan nne nûhui nìko riñan rahueꞌ ni̱ka̱j siyu̱gui Salomón.
Ni̱ nda gachra chre ganikàj mân nej judío rùkù Ma̱ꞌan Jesús ni̱ gataj nej sôꞌ gu̱nïn:
—Nda àmàn gu̱du̱nâjꞌ gi̱ꞌhiâꞌ si gùrùguìꞌ chìꞌ ruhuâ ma̱ꞌan nimân nej ñûnj niꞌin nej ñûnj sòꞌ ràꞌaj.
Si huêꞌ huin Maꞌân Cristo,
ni̱ ri̱ña̱n ga̱ta̱j sòꞌ gu̱nïn nej ñûnj na̱nj ánj.
Nanikàj Ma̱ꞌan Jesús ni̱ gata:
—Huê gàꞌ gatâ,
sani̱ naꞌhuej nej suj gùyùmàn ruhuâ nej suj niꞌin nej suj ñùnj mánj;
nga giꞌhia ganahuin nej guiì ni̱ garânj sunj siyu̱gui Ma̱ꞌan Rê,
ni̱ huê nej sa giꞌhia dânj ganataꞌ rayiꞌí;
sani̱ naꞌhuej nej suj gùyùmàn ruhuâ nej suj niꞌin nej suj ñùnj,
dadinꞌ sê dán matsïj ï huin nej suj mánj.
Nej dán matsïj ï ni̱ gunïn nej xuj si-nùguànꞌànj,
ni̱ niꞌín nej xuj,
ni̱ nìkòꞌ nej xuj ñùnj.
Ni̱ ñùnj gi̱ꞌhiaj ga̱ne nìgànj nej guiì guyumân ruhuâ niꞌin ñùnj;
ni̱ nitaj si huaj gàhuìꞌ nìgànj ninj,
ni̱ gàꞌ si ꞌngo̱ síi si̱ gaꞌnêj nej guiì dânj raꞌá mánj.
Ni̱ Ma̱ꞌan Rê Ñaꞌanj an rikî nej guiì nânj raꞌá,
ni̱ sa nìko staꞌuu huin Ma̱ꞌan riñan nej guiì nânj,
ni̱ gàꞌ si ꞌngo̱ síi si̱ gaꞌhue ga̱ꞌne̱ nej guiì nânj raꞌa Ma̱ꞌan Rê mánj.
Ñùnj ngà Ma̱ꞌan Rê ni̱ ꞌngo̱ rïn nguèj ñûnj huin.
Hiôꞌ ni̱ gidaꞌa ñûn nej síchìj judío hiëj guendâ ga̱rru̱n nej sôꞌ Ma̱ꞌan Jesús.
Nanikàj Ma̱ꞌan Jesús ni̱ gata:
—Ûta gàꞌì nej sa hua̱ hueꞌê gidigân Ma̱ꞌan reꞌ giꞌhia;
ni̱ ahuin rayiꞌî goꞌngo̱ nej sa hua̱ hueꞌê dânj ga̱rru̱n nej suj hiëj ñùnj ràꞌaj.
Nanikàj nej sí judío,
ni̱ gataj nej sôꞌ:
—Sê rayiꞌî nej sa hueꞌê giꞌhiâꞌ dan ga̱rru̱n nej ñûnj hiëj sòꞌ mánj,
rayiꞌî guendâ gaꞌminꞌ kï̱jꞌ;
dadinꞌ sòꞌ ni̱ síi huînꞌ ni̱ gatajꞌ si gu̱ña̱n chre huînꞌ ngà Ma̱ꞌan Ñaꞌanj an.
Nanikàj Ma̱ꞌan Jesús ni̱ gata:
—Sê huê danj gàꞌ nnunj riñan si-ley nej suj:
Ni̱ gataj Ma̱ꞌan Ñaꞌanj an.
“Si ñaꞌanj an huin nej suj ràꞌ saj ûnꞌ.”
Ni̱ si Ma̱ꞌan Ñaꞌanj an gataj si ñaꞌanj an huin nej sí ri̱ña̱n guyumân si-nùguànꞌanj ni̱ si̱ gaꞌhue ga̱ꞌne̱ꞌ si-nùguànꞌ Ma̱ꞌan Ñaꞌanj an mánj,
Ni̱ nagiꞌhiaj gè Ma̱ꞌan Rê Ñaꞌanj an ñùnj ni̱ gaꞌnïn gaꞌná ruhuâ yumiguìi,
ni̱ gataj nej suj gu̱nḯn:
Gaꞌmin kï̱jꞌ riñan Ma̱ꞌan Ñaꞌanj an,
rayiꞌî guendâ gatâ:
Si huín Daꞌní Ma̱ꞌan Ñaꞌanj an na̱nj nîꞌ.
Ni̱ si nitaj si giꞌhiâ nej sa hueꞌê gidigân Ma̱ꞌan Rê Ñaꞌanj an,
ni̱ si̱ guyumân ruhuâ nej suj niꞌin nej suj ñùnj mánj.
Ni̱ si giꞌhiâ nej sa hua̱ hueꞌê ni̱ nùnj huin sisi̱ si̱ guyumân ruhuâ nej suj niꞌin nej suj ñùnj,
ni̱ gùyùmàn ruhuâ nej suj niꞌin nej suj sa hueꞌê giꞌhiâ,
daꞌnga ni̱ gaꞌhue gi̱ni̱ꞌin nej suj ni̱ gùyùmàn ruhuâ nej suj si nne Ma̱ꞌan Rê ngàj,
ni̱ nné ngà Ma̱ꞌan Rê.
Ni̱ ûta huin ruhuâ nej sij gi̱daꞌa nej sij Ma̱ꞌan Jesús guendâ gu̱ne̱ꞌ nej sij dukuâ gaꞌa,
sani̱ guxunj Ma̱ꞌan riñan nej sij.
Ni̱ gaꞌanj ñûn Ma̱ꞌan Jesús ané duꞌhua kïn Jordán,
ñan duguataꞌ nne si̱nï̱n Juan nej guiì;
ni̱ guna hiuj dânj.
Ni̱ gaꞌnaꞌ gi̱niꞌhiaj ûta gàꞌì nej guiì Ma̱ꞌan Jesús,
ni̱ gataj ninj:
—Yàngàꞌ ni̱ Juan,
ni̱ nitaj gàꞌ si ꞌngo̱ daꞌngaꞌa giꞌhiaj sôꞌ gi̱niꞌin nej ñûnj;
sani̱ daranꞌ nej nuguanꞌ gataj sôꞌ rayiꞌî sí nânj,
ni̱ sa yàngàꞌ huin sa gataj sôꞌ.
Ni̱ ûta gàꞌì nej guiì màn hiuj dânj guyumân ruhuâ niꞌin Ma̱ꞌan Jesús.